Diari Oficial de la Generalitat Valenciana


Sumari del DOGV 7173, del 16-12-2013 (2013/11289)

RESOLUCIÓ de 22 de novembre de 2013, del director general de Producció Agrària i Ramaderia, per la qual es desenrotlla el procediment de gestió d'informes en matèria d'ordenació d'explotacions ramaderes.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7173

Data del DOGV
:   16-12-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/11436


Data del document
:   22-11-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 22 de novembre de 2013, del director general de Producció Agrària i Ramaderia, per la qual es desenrotlla el procediment de gestió d'informes en matèria d'ordenació d'explotacions ramaderes. [2013/11490]  
La Llei 6/2003, de 4 de març, de Ramaderia de la Comunitat Valenciana, regula en el seu article 18 el Registre d'Explotacions Ramaderes de la Comunitat Valenciana com el registre administratiu únic adscrit a la conselleria competent en què han d'inscriure's preceptivament totes les explotacions ramaderes amb unitats de producció radicades a la Comunitat Valenciana.  
La mateixa llei, en el seu article 22, punt 2, establix que seran requisits de la primera inscripció, referits a cada una de les unitats productives integrants de l'explotació: a) disposar de l'instrument corresponent d'intervenció administrativa ambiental; b) complir les normes de distàncies mínimes a altres unitats productives, establiments i instal·lacions ramaderes; c) complir les condicions tècniques, higièniques i sanitàries exigides a les instal·lacions ramaderes.  
D'altra banda, la Llei 2/2006, de 5 de maig, de Prevenció de la Contaminació i Qualitat Ambiental, en el seu article 6 fixa els instruments d'intervenció administrativa ambiental, i en el punt 1 diu que les instal·lacions en què es desenrotlle alguna de les activitats compreses en l'àmbit d'aplicació d'esta llei queden sotmeses, segons el grau d'incidència potencial sobre el medi ambient, la seguretat i la salut, a algun dels instruments d'intervenció ambiental següents: a) autorització ambiental integrada, per a les instal·lacions en què es desenrotlle alguna de les activitats contingudes en els annexos I i II de la present llei; b) llicència ambiental per a les instal·lacions en què es desenrotlle alguna de les activitats no sotmeses a autorització ambiental integrada i que figuren en la relació d'activitats que s'aprovarà reglamentàriament; c) comunicació ambiental per a les instal·lacions en què es desenrotlle alguna de les activitats no sotmeses a autorització ambiental integrada ni a llicència ambiental, d'acord amb el que disposa esta llei.  
  
D'altra banda, la Conselleria de Presidència i Agricultura, Pesca, Alimentació i Aigua és consultada en els procediments d'intervenció administrativa ambiental per la conselleria competent en estos, i dóna lloc a informes preceptius que condicionen de forma decisiva i determinant la resolució de l'instrument d'intervenció ambiental. Al marge d'altres consideracions de caràcter urbanístic i mediambiental, els informes dels projectes de la conselleria competent en ramaderia en les matèries de la seua competència i amb els elements de què té coneixement i constància en el moment de la seua elaboració suposen una valoració de la viabilitat d'un projecte d'instal·lació ramadera d'acord amb allò que es preveu en l'article 22, punt 2, lletres b i c de la Llei de Ramaderia.  
  
En els procediments d'intervenció administrativa ambiental intervenen diferents administracions i departaments administratius, la qual cosa comporta una gran complexitat que requerix una bona coordinació interadministrativa, per a evitar alentir els processos.   
La decisió d'iniciar el projecte d'una instal·lació ramadera sol suposar una important inversió i en moltes zones la implantació de noves explotacions ramaderes o l'ampliació de les existents són factors importants per al desenrotllament rural i el sosteniment de la població rural.  
  
El foment de l'activitat ramadera és una de les funcions assignades a la conselleria competent en la matèria per la Llei 6/2003, i els titulars de projectes de noves explotacions o ampliacions necessiten una confiança i seguretat en la viabilitat tècnica legal del seu projecte, almenys en la part corresponent a les nostres competències.   
D'altra banda, la política agrícola comunitària necessita en la seua planificació instruments i la informació necessària per a establir quines són les necessitats futures corresponents a la ramaderia en la Comunitat Valenciana.  
Per tot això, en virtut del que establix l'article 70 de la Llei 5/1983, de 30 de desembre, del Consell (modificada per la Llei 12/2007, de 20 de març), d'acord amb les competències establides en el Decret 82/2013, de 21 de juny, del Consell, pel qual s'aprova el Reglament Orgànic i Funcional de la Conselleria de Presidència i Agricultura, Pesca, Alimentació i Aigua, resolc:  
  
Primer  
Les direccions territorials de la Conselleria de Presidència i Agricultura, Pesca, Alimentació i Aigua gestionaran i emetran els informes oportuns a petició de l'Administració competent en intervenció administrativa ambiental.   
  
Segon  
Els informes favorables sobre noves instal·lacions o ampliació d'instal·lacions existents ramaderes per a l'Administració competent en matèria d'instruments d'intervenció ambiental hauran de contindre la reserva expressa de número del Registre d'Explotacions Ramaderes i de la resta de la informació de què es dispose i es tinga constància en la documentació presentada, d'acord amb allò que s'exposa en el Reial Decret 479/2004, de 26 de març, pel qual s'establix i es regula el Registre General d'Explotacions Ramaderes, a l'efecte que es definisquen els elements i les característiques que conformen el projecte ramader.  
  
Tercer  
Es notificarà als promotors del projecte l'informe favorable en els termes de l'apartat anterior, simultàniament a l'enviament a l'Administració que tramita, l'instrument d'intervenció ambiental.  
  
Quart  
Es gravaran les dades contingudes en l'informe favorable que definisquen el projecte d'explotació, d'acord amb el Reial Decret 479/2004, de 26 de març, en la direcció territorial corresponent, en el desenrotllament informàtic específic dins de l'aplicació informàtica RERA.  
  
Quint  
Els informes favorables amb les dades que definisquen els projectes d'explotacions ramaderes seran tinguts en compte en la planificació dels instruments d'incentiu i desenrotllament de la política agrícola i ramadera a la Comunitat Valenciana.   
  
Sext  
La reserva expressa a què fa referència l'apartat segon es mantindrà durant tres anys en la data de l'informe favorable definitiu. Abans d'eixe període, la reserva deixarà de tindre efectes, una vegada que s'adjudique formalment a l'explotació amb reserva de número la inscripció en el Registre d'Explotacions Ramaderes de la Comunitat Valenciana.   
  
  
Sèptim  
Els informes contindran referències també al que disposa l'article 22 2.b de la Llei 6/2003, de Ramaderia de la Comunitat Valenciana, en relació amb els informes favorables anteriors, no inscrits formalment en el RERA, i no suposaran un caràcter desfavorable de l'informe, i atés que no s'ha materialitzat el projecte només tindran caràcter informatiu. Per tant, es procurarà recopilar els informes favorables dels últims tres anys que no s'hagen inscrit encara formalment en el Registre d'Explotacions Ramaderes de la Comunitat Valenciana i notificar i adjudicar la reserva de número de registre com s'exposa en la present resolució.  
  
Contra esta resolució s'escau el recurs de reposició davant del mateix òrgan que la va dictar, en el termini d'un mes a comptar des de l'endemà del dia en què tinga lloc la seua notificació, de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o bé directament un recurs contenciós administratiu en el termini de dos mesos, comptats des de l'endemà de la seua publicació, de conformitat amb el que establixen els articles 10 i 46 de la Llei de la Jurisdicció Contenciosa Administrativa.  
La present resolució entrarà en vigor el dia que es publique en el Diari Oficial de la Comunitat Valenciana.   
  
València, 22 de novembre de 2013.- El director general de Producció Agrària i Ramaderia: José Miguel Ferrer Arranz.